AARHUS: Bugten, markerne syd for byen og midtbyens tage. Udsigten fra syvende etage i det nye kollegiebyggeri i Gellerup er enestående. Men der er andre, mere visionære ting, man kan fremhæve i det kommende kollegium.

Når byggeriet står klart i 2019, vil de mange kvadratmeter rumme områder, hvor der er ekstra fokus på at skabe gode rammer for det sociale liv. I fælleskøkkener, i loungeområdet, i gårdhaven og på tagterrassen.

- Vi forsøger at bryde med en tendens inden for kollegiebyggeri, hvor man vægter store lejligheder udstyret med egne køkkener og badeværelser. Vi har valgt at lave mindre lejligheder (der bliver 352 i alt red.), med eget toilet og med et lille køkken. Her kan de studerende selv lave enkelte madretter, men vi lægger op til, at beboerne indgår i et fællesskab. Ved at bruge et af de store køkkener, der kommer til at ligge i hver af de 26 klynger, som er en del af byggeriet. Eller ved at bruge de andre fællesarealer, forklarer projektleder i Brabrand Boligforening, Jacob Tonsgaard.

Og her er virkelig 'tænkt ud af boksen'. I loungeområdet, som er et højloftet område, man først kommer ind i, kan man lave sin egen kaffe i caféområdet. I kælderen kan man spille bordtennis imens man er ved at vaske tøj i det fælles vaskeri. Her bliver sågar indrettet et cykelværksted, som alle får adgang til.

- Så kan de studerende hygge sig sammen. De kan hjælpe hinanden med at reparere cykler, og hvis de kører på mountainbike (under én kilometer herfra ligger det officielle MTB-spor i Brabrand Bakker red.), kan de ovenikøbet vaske mudderet af cyklen udenfor, når de kommer tilbage efter træningen, fortæller projektlederen, som også fremhæver tagterrassen som et fællesområde på hele 700 kvadratmeter - med udsigt og fælles grill, som kan bruges om sommeren.

At boligforeningen sætter fokus på fællesskaberne er ikke tilfældigt.

- For et ungt menneske, som flytter til byen, kan det være ensomt at starte helt forfra. Uden sin familie og sine nærmeste venner. Ved at gøre ekstra meget ud af fællesarealerne, er det vores ambition at de vil trives her, siger Jacob Tonsgaard.

I det nye kollegium lægger man også op til at unge med flair for iværksætteri, vælger at bosætte sig.

- Direkte over for indgangen til kollegiet ligger det nye iværksætterhus, som også er undervejs. Vi forventer, at de studerende kan skabe noget synergi med iværksætterne overfor, siger Jacob Tonsgaard, som ikke lyder det mindste forpustet, selvom han har taget turen op af de rå trapper, til 6. sal for at nyde udsigten.